Kisimajas

Kisimajas (, ) – miestas pietryčių Somalyje, Žemutinės Džubos regiono sostinė. Išsidėstęs prie Indijos vandenyno, į vakarus nuo Baravos, prie Džubos upės žiočių. Tai trečias pagal dydį šalies miestas. Yra oro uostas, jūrų uostas (išvežami bananai, šaldyta mėsa, odos žaliavos, žuvis), plentai į Mogadišą, Nairobį. Laivų statyba, medienos apdirbimo, avalynės, maisto (daugiausia žuvų apdorojimo) pramonė, žvejyba.

 Istorija 

Kisimają apie X a. įkūrė svahilių pirkliai, ir greitai jis tapo svarbiu prekybos centru Indijos vandenyno prekyboje. Čia susiformavo miestas-valstybė, dalyvavusi svahilių civilizacijoje. Vietinis svahilių etninis pogrupis bajuni kalba kibajuni dialektu.

XVI a., regione įsitvirtinus Portugalijai, miestas buvo atkirstas nuo svarbios prekybos. Per XVI–XIX a. miestas buvo valdomas stipresnių valstybių, kurios įgydavo įtaką regione: Adžurano, Galedi sultonatų. Per tą laiką miesto apylinkėse įsitvirtino somalių klanas darodai. XIX a. miestą užvaldė Zanzibaro sultonatas.

1886–1890 m. miestą užvaldė Vokietija, o 1896 m. jis atiteko Britų imperijai, kaip Kenijos kolonijos dalis Džubalandas. 1925 m. Džubalandas kartu su Kisimaju perėjo Italijai, ir miestas tapo Italijos Somalio dalimi.

 Šaltiniai 

Kategorija:Somalio miestai
Kategorija:Svahilių valstybės